# ΨΥΧΑΓΩΓΙΑ

ΨΥΧΑΓΩΓΙA: ψυχή + άγω, δηλαδή οδηγώ τη ψυχή. Είναι αυτή που προσφέρει πνευματική καλλιέργεια, χαλάρωση και βοηθά στη σωστή αξιοποίηση του ελεύθερου χρόνου.

ΔΙΑΣΚΕΔΑΣΗ: Από το διασκεδάννυμι που σημαίνει σκορπίζω. Είναι η νόθα ψυχαγωγία, η εκτόνωση του ανθρώπου για να νιώσει ψυχικά ισορροπημένος.

**ΑΝΑΓΚΑΙΟΤΗΤΑ ΤΗΣ ΨΥΧΑΓΩΓΙΑΣ ΣΤΗ ΖΩΗ ΤΟΥ ΑΝΘΡΩΠΟΥ.**

* Η ψυχαγωγία αναζωογονεί σωματικά και ψυχικά τον άνθρωπο, τον τονώνει προσφέροντάς του ευχαρίστηση και ξεκούραση.
* Του εξασφαλίζει ψυχική ισορροπία, δίνοντάς του ερεθίσματα για δημιουργία.
* Συμβάλλει στην πνευματική καλλιέργεια του ατόμου, στη μόρφωσή του, καθώς και στην επιμόρφωσή του, χάρη στη μελέτη βιβλίων και στην επίσκεψη σε θέατρα και κινηματογράφους
* Καταξιώνεται η ύπαρξή του, αναδιπλώνονται οι αρετές του, το πνεύμα της συνεργασίας, της άμιλλας, η ομαδικότητα , η τόλμη, η επιμονή, καθώς μετέχει σε καλλιτεχνικές δραστηριότητες, συναυλίες, αθλητικές εκδηλώσεις, έρχεται σε επαφή με τη φύση, ή στρέφεται στην παράδοση συμμετέχοντας στην αναβίωση ηθών και εθίμων και άλλων πολιτιστικών δρώμενων.
* Παράλληλα η επίσκεψη σε αρχαιολογικούς χώρους, μουσεία, ο εναλλακτικός τουρισμός, τα ταξίδια, προσφέρουν συναισθηματική γαλήνη και αισθητική καλλιέργεια.
* Βοηθά στην κοινωνικοποίηση και στη σύσφιξη των κοινωνικών σχέσεων συμβάλλοντας στην αρμονική συμβίωση των ανθρώπων της κοινότητας.
* **ΑΡΝΗΤΙΚΕΣ ΜΟΡΦΕΣ ΨΥΧΑΓΩΓΙΑΣ –ΝΟΘΗ ΨΥΓΑΓΩΓΙΑ ΚΑΙ Η ΕΠΙΔΡΑΣΗ ΤΗΣ ΣΤΟΝ ΑΝΘΡΩΠΟ.**
* Τα τεχνολογικά μέσα, μπορεί να πλούτισαν πολλές μορφές ψυχαγωγίας, όμως περιόρισαν αισθητά την επικοινωνία κυρίως των νέων ανθρώπων αφού η χρήση Η/Υ και τα ηλεκτρονικά παιχνίδια, μπορεί να εντυπωσιάζουν αρχικά, στη συνέχεια όμως τους παθητικοποιούν τη σκέψη και αδρανοποιούν τη φαντασία.
* Η στροφή πολλών κάθε ηλικίας στα τυχερά παιχνίδια, τους προκαλεί εθισμό και οικονομικό μαρασμό, ενώ δεν είναι λίγες οι φορές που χάνονται περιουσίες και καταστρέφονται οικογένειες.
* Η νόθα ψυχαγωγία που σχετίζεται με τα νυχτερινά κέντρα, προκαλεί αταξία στη ζωή, φθείρει την υγεία, αλλάζει τον προγραμματισμό της οικογένειας και της εργασίας , ενώ η εκκωφαντική μουσική περιορίζει την επικοινωνία και συχνά οι θαμώνες των κέντρων αυτών πράττουν ασυνείδητα, μηχανικά, δημιουργώντας μέσα τους ψυχικά κενά
* Η χρήση μηχανών κυρίως μεγάλου κυβισμού από τους νέους πάλι, που τους ταυτίζει μ΄αυτές εγγυμονεί σοβαρότατους κινδύνους. Η γοητεία από την ιλιγγιώδη ταχύτητα, καθημερινά αφαιρεί ζωές ή προκαλεί βαριές σωματικές κακώσεις
* Παράλληλα η έλλειψη ερεθισμάτων, η ανασφάλεια, η σύγχυση, η αποξένωση από το κοινωνικό περιβάλλον, η ασάφεια των στόχων και η αναζήτηση της εκτόνωσης λόγω της αίσθησης «εγκλεισμού», οδηγεί πολλούς στα ναρκωτικά. Αυτή η νόθα μορφή ψυχαγωγίας, περιθωριοποιεί, προκαλεί σωματικές και ψυχικές διαταραχές και συχνά το θάνατο κυρίως σε νεαρά άτομα.
* Αλλά και τα ΜΜΕ όταν προβάλλουν «φθηνά θεάματα» κακής ποιότητας , κάνουν τη ψυχαγωγία νόθα ελλοχεύοντας πολλούς κινδύνους για το άτομο. Τα αρνητικά πρότυπα, η βία , η εγκληματικότητα, η «ηρωοποίηση του κακού», η εξυπηρέτηση πολιτικών συμφερόντων, οδηγούν στη ψυχική και πνευματική παρακμή, στην αδράνεια στον αποπροσανατολισμό, α΄πο τα πραγματικά προβλήματα της κοινωνίας.
* Αρνητικές συνέπειες έχουν στο ψυχισμό περισσότερο των νέων και η παρακολούθηση αθλητικών θεαμάτων κυρίως του ποδοσφαίρου. Η εκτόνωση στα γήπεδα, οδηγεί σε ακραίες καταστάσεις και αντικοινωνικές συμπεριφορές μέσω της βίας και του χουλιγκανισμού.